**2.plass i Europamesterskapet!**

Det var dobbel runde i Europamesterskapet denne helgen i Tanvald i Tsjekkia. I lørdagens løp ble jeg trukket ut til å starte først og det er som regel ingen fordel da en ikke har noen som en kan se på og vurdere om sporet en vil kjøre er det rette. Ingen ville kjøre forbi meg så da ble det til at Joa (minder) og jeg kjørte vårt eget løp. Det gikk greit og jeg var på 4 plass etter første runde og kun 2 prikker opp på pallen.

Jeg bommet ørlite grann i to seksjoner og dermed ble det en 6. plass med 38 prikker. Når andre plassen hadde 29 prikker så var det surt med disse feilene som kostet så mye.

Søndag var noen seksjoner gjort vanskeligere og vi var fast bestemt på at vi skulle være enda mer nøye for å unngå enkle feil. Jeg startet som nummer to, men når vi hadde kjørt seksjonene dagen før hadde ikke dette så mye å si. Det gikk tilslutt som det burde gått allerede på lørdagen.

Det ble min FØRSTE PALLPLASSERING I EUROPAMESTERSKAPET og denne helgen har jeg slått de to som blir nummer en og to sammenlagt og det er greit å ta med seg.

Jeg er spesielt fornøyd med å kjøre den vanskeligste seksjonen (nr8) på en prikk etter begge runder. Vinneren fikk null og fem i denne, ellers fikk alle andre ti prikker her.

Er selvfølgelig veldig fornøyd med dette og føler selv at kjøringen er veldig bra om dagen. Er blitt mer stabil og har klart å unngå mye av de feilene som har kostet meg mange gode plasseringer tidligere.

Dette er første gang at noen fra Norge har vært på pallen i senior klassen i Europamesterskapet og nå ligger jeg som nummer 4 sammenlagt før den siste runden i Belgia.

Nå blir det X-trial i Sverige neste helg før World cup løpene i Belgia og England de påfølgende helger.

FB: <https://www.facebook.com/pedersenhakon?fref=ts>

Web: [www.haakonpedersen.com](http://www.haakonpedersen.com)

UEM Press release:

<http://fim-europe.com/images/pdf/pressrelease2014/101_2014_press_release.pdf>

Håkon Pedersen ☺